Þingræður haldnar á Alþingi Íslendinga



Herra forseti. Ég mæli hér fyrir nál. fjh.- og viðskn. um frv. til laga um sérstakan barnabótaauka. Nefndin leggur til að frv. verði samþykkt. Hv. þm. Guðrún Agnarsdóttir tók þátt í afgreiðslu málsins og er samþykk þessari málsmeðferð. Undir þetta rita auk mín hv. þm. Guðmundur Einarsson, Halldór Blöndal, Svavar Gestsson, Jón Baldvin Hannibalsson og Ólafur G. Einarsson, og Stefán Valgeirsson, sem sótti fundi nefndarinnar í forföllum formanns nefndarinnar, hv. þm. Páls Péturssonar. Þetta frv. á rætur að rekja til samninga á vinnumarkaðnum 21. febrúar 1984. Það var síðan samþykkt að framlengja lögin fyrir yfirstandandi ár og var þá upphæðin hækkuð í 15 þús. kr. fyrir hvert barn. Nú eru upphæðir færðar upp með tilliti til hækkunar skattvísitölu um 36% og er kostnaður ríkissjóðs af frv. þessu talinn vera um 42 millj. kr. Herra forseti. Við í hv. fjh.- og viðskn. mælum með því að þetta frv. verði samþykkt.



Herra forseti. Ég tala hér fyrir nál. um frv. til laga um breytingu á lögum nr. 51 28. apríl 1983, um Aflatryggingasjóð sjávarútvegsins, frá meiri hl. sjútvn. Þar segir svo: "Nefndin fjallaði um frv. á fundum sínum. Meiri hl. nefndarinnar leggur til að frv. verði samþykkt. Guðmundur Einarsson skilar séráliti." Undir þetta nál. skrifa Stefán Guðmundsson, Garðar Sigurðsson, Gunnar G. Schram og Guðmundur H. Garðarsson.



Herra forseti. Ég mæli hér fyrir nál. á þskj. 319. Það er svohljóðandi: "Þær millifærslukúnstir, sem lýst er í frv. og athugasemdum með því, eru alls ekki viðunandi í undirstöðuatvinnugrein þjóðarinnar. Í stað miðstýringar og skaðlegrar forsjárhyggju, sem ríkir í verðlagsmálum greinarinnar, er nauðsynlegt að koma á fiskmörkuðum og frjálsri fiskverðsmyndun, ásamt frjálsari verðlagningu gjaldeyris. Ef venjuleg lögmál viðskiptalífs fengju þannig að ráða hyrfu skammtalækningar eins og frv. lýsir. Undirritaður mun greiða atkvæði gegn frv." Við þetta er raunar litlu að bæta. Sá vandi, sem verið er að leysa með millifærslum á þessum uppsafnaða söluskatti, er einfaldlega heimatilbúinn. Hann er til kominn vegna þess hvernig staðið er að því að skapa þessari grein umhverfi og það er dálítið hart að þau verkefni séu kannske þm. fyrirferðarmest á Alþingi sem þeir hafa þannig skapað sjálfir. Því held ég að menn ættu að snúa sér að því - eins og ég segi hér í álitinu að búa þessari grein þannig umhverfi að ekki þurfi sífellt að vera með svona kúnstir, hvort sem það er millifærsla á uppsöfnuðum söluskatti eða peningar sem teknir eru úr öðrum sjóðum. Það er augljóst að við svo búið verður ekki lengur unað. Eins og ég lýsi yfir í álitinu mun ég greiða atkvæði gegn þessu frv.



Herra forseti. Allshn. deildarinnar hefur athugað frv. til l. um breyting á gjaldþrotalögunum, sem er 190. mál, eftir að málið hafði komið til Nd. frá Ed. með breytingum sem Ed. samþykkti á frv. Allshn. hefur fjallað um þær breytingar en þær eru ekki stórvægilegar. Í fyrsta lagi er um nokkra orðalagsbreytingu að ræða við 2. gr. frv. og tvær viðbætur við 2. og 4. gr. til þess að gera textann skýrari, en fela ekki í sér neinar efnisbreytingar. Allshn. hefur orðið sammála um að þessar breytingar séu til bóta, hefur samþykkt þær og leggur til að frv. í þeirri mynd, eins og það er komið til Nd. frá Ed., verði samþykkt. Undir þetta álit allshn. rita, auk mín, Ólafur Þ. Þórðarson, Guðrún Helgadóttir og Stefán Guðmundsson, en fjarstaddir voru Friðjón Þórðarson, Pálmi Jónsson og Guðmundur Einarsson.



Herra forseti. Ég gat af óviðráðanlegum orsökum ekki verið á þessum fundi hv. allshn. en ég er sammála því áliti sem kemur fram í nál. nefndarinnar.